钦定古今图书集成/明伦汇编/宫闱典/第113卷 > 萧𤩽
## 钦定古今图书集成/明伦汇编/宫闱典/第113卷 > 萧𤩽

按《隋书外戚传》，“𤩽字钦文，少聪敏，解属文。在梁为荆
州刺史，颇有能名。崔弘度以兵至鄀州，𤩽惧，与其叔
父岩奔于陈。陈主以为侍中、安东将军、吴州刺史，甚
得物情，三吴父老皆曰：‘吾君子也’。及陈亡，吴人推𤩽
为主。吴人见梁武简文及察，岿等兄弟并第三而践
尊位。𤩽自以岿之第三子也，深自矜负，有谢异者，颇”
知废兴，梁陈之际，言无不验，江南人甚敬信之。及陈
主被擒，异奔于𤩽，由是益为众所归。褒国公宇文述
以兵讨之。𤩽遣王哀守吴州，自将拒述。述遣兵别道
袭吴州，哀惧，衣道士服，弃城而遁。𤩽众闻之，悉无斗
志，与述一战而败。𤩽将左右数人逃于太湖，匿于民
家，为人所执，送于述所，斩之长安，时年二十一。弟璟，
为朝请大夫、尚衣奉御。玚，历卫尉卿、秘书监、陶丘侯。
瑀，历内史侍郎、河池太守。